  Виталий Пронин Тросэз удмурт егитъёс Ижысь БВИ (Бар Весёлых Историй) клубе лыктӥзы. Татын уго юри радъямын вал Barry Fashion Night ужрад. Удмуртиысь тужгес тодмо вить модельеръёс возьматӥзы ас коллекциоссэс. Нош бичаз соосты тодмо удмурт диджей, блоггер но озьы ик аспӧртэмлыко модельер Дарали Лели.Тулыс мылкыд пыӵатӥз «LA GLACE» модая театр. Ӝужыт ӟызы нылъёс кузь гужем дэремъёсын подиум кузя капчи вамышъязы, пыдчиньыоссы гинэ выж борды йӧтскылӥзы. Нылъёслэн йырсиосазы но, дэремъёсазы но бурмизы кадь яркыт сяськаос. Оло выжыкылысь вунылъёс, оло бубылиос поръязы уй клубын - возьматонлы кутскон понэмын вал.Люкаськем калыкез паймытӥз Александра Телицына. Вань мукет модельеръёслэсь со висъяськиз сьӧд-тӧдьы буёло коллекциеныз. Подиум вылэ ӝужыт беро катаосын нылъёс сяна, потӥзы на синмаськымон пиос но.Собере мальдӥз али гинэ усьтӥськись удмурт модельер Оля Вужер Смирнова. Сарафанъёс, дэремъёс, юбкаос но кофтаос - ваньмыз туж «практичной». Яркытэныз но удмурт шӧмо кускерттонъёсын, чыртывесьёсыныз, пужыосыныз та дӥсь удмуртъёсты туж синмаськытӥз. Учкисьёс азе потон азьын ик асьсэос модельёс-нылъёс созэ яке тазэ дэремез басьтоно кариськизы ни. Олялэн коллекциез туж нуллымон.Собере возьматскизы Полина Кубисталэн модельёсыз. Буёло герӟетъёслэсь квадратъёс - та Полиналэн пусэз луиз ни. Таяз возьматонын соос пичиесь но бадӟымесь дӥсьлэн азяз, бераз, урдсаз чебермаса вурылэмын вал. Учкыку ик валамон луиз, Кубисталэн таиз но коллекциез ӝоген шедьтоз аслэсьтыз нуллӥсьёссэ.Берпуметӥез коллекция - «Vintage electroclash» - лэсьтэмын асэныз Дарали Лелиен. Вашкала удмурт дэремъёс, уксётӥрлык но африкан угыос. Аспӧртэмлыко удмурт декаданс. Надежда Уткиналэн «Глазовский вотяк» кырӟанэз туж тупаз коллекцилэн кутсконэзлы. Пӧрмиз аспӧртэмлыко пичи но мур пуштросъем спектакль. Вашкала удмурт сямез тӥяло туала дӥсьтӥсь егитъёс. Модельёслэн кый кадь куасалляськись мугоръёссы но эктыны кыскись крезьгур - Даралилэн диджей луыса крезьгурез валамез вылӥ дунъямын вал.Оглом чаклано ке, коллекциос ог-огзылэсь туж висъяськизы. Модельёслэн сцена вылын асьсэды воземзы но быръем крезьгур - та но коллекциослы аспӧртэм шӧм пыӵатӥз.Та уй бере лулме пачылмытэ шумпотон: удмуртъёслэн вань асьсэ аспӧртэмлыко но туала модельеръёссы! Но оскон: модаен герӟаськем ӝытъёс шедьтозы ас ӧрзэс, пырозы удмурт егитъёслэн улон радазы. Озьы ук, Дарали?Лукерья Шихова.  